*Olvasmány*

**Tudod-e, milyen madár a kolibri?**

A kolibrik családjába közel 350 faj tartozik a tudósok jelenlegi ismeretei szerint.

Legkisebb közülük a vöröstorkú kolibri (Mellisuga helenae). Testhossza 6 centiméter, súlya pedig 2 gramm. Ez nagyjából egy csapott teáskanálnyi cukor súlya. A legnagyobb az óriás kolibri, de ő sincs akkora, mint egy háziveréb.

A kolibrik lenyűgöző légi mutatványokra képesek, többek közt – a madárvilágban egyedülálló módon – egy helyben tudnak lebegni a levegőben. Erre azért van szükségük, mert ez az egyetlen lehetőségük a nektár megszerzésére, mivel a legtöbb virág nem nyújt számukra alkalmas leszállóhelyet.

A kolibrik másodpercenként akár kétszáz csapást is végezhetnek apró szárnyaikkal.

Dél- és Észak-Amerikában körülbelül nyolcezer növényfajt kizárólag a kolibrik poroznak be.

A legkülönfélébb alakú virágok és a kolibrik együttélése arra sarkallta a kolibrikat, hogy rendkívül változatos formájú csőröket fejlesszenek ki: hosszúakat, rövideket vagy éppen hajlottakat.

Bár a kolibrik elsősorban a nektár fogyasztásához alkalmazkodtak, rovarokra is vadásznak, mert a nektárban nincsen fehérje.

A kolibrik a rövidcsőrű, gyors röptű, elsősorban rovarokkal táplálkozó sarlósfecskék közeli rokonai. A sarlósfecskékhez hasonlóan a kolibrik is a légi vadászat mesterei.

Vadászat során a kolibrik szélesre tátják a csőrüket, így a muslicáknak és egyéb prédáknak esélyük sincs a menekülésre.

Mivel a kolibrik anyagcseréje folyamatosan „csúcsra van járatva”, rengeteget kell enniük ahhoz, hogy egyáltalán életben maradhassanak. Naponta csak nektárból a testtömegük felét kitevő mennyiséget fogyasztanak, hajnaltól alkonyatig ezernél is több virágot meglátogatva.

A kolibrik szívritmusa még nyugalomban is elérheti a 600 dobbanást percenként, de ez az érték megduplázódhat repülés közben. (Az ember normális szívverése percenként 60 és 100 között van.)

Éjszaka, amikor nem táplálkozhatnak, fennáll a veszélye, hogy kimerülnek a kolibrik energiatartalékai, s alvás közben elragadja őket a halál. Az éj leszálltával ezért letelepednek egy biztonságos faágra, s felborzolják a tollaikat, hogy minél kisebb legyen a hőveszteségük.

A kolibrik 40 Celsius fokos nappali testhőmérséklete akár a felére is csökkenhet alvás közben. Éjszaka a kolibrik szívritmusa is alaposan lecsökken, akár 36 dobbanásra percenként.

A hím kolibrik nászrepülésük során lélegzetelállító zuhanórepüléseket mutatnak be. Ezalatt olyan terhelés is érheti szervezetüket, amitől a vadászrepülőgépek pilótái már elájulnak.

A hímek a nászrepülésen kívül más csalit is használnak a tojók magukhoz édesgetéséhez: fémesen ragyogó tollaikat.

A hím kolibrik tolla, ha „rossz” irányból esik rájuk a fény, közömbös színű: barnás vagy feketés. De ha a fény megfelelő szögben éri a tollazatukat, akkor azok felragyognak.